Aalborg bliver endnu en gang hyldet for at være en grøn destination. VisitAalborg har netop fået Green Tourism Organization-certificeringen, som uddeles til destinationer og organisationer, der gør noget særligt for bæredygtig turisme. Sådan en certificering er med til at gøre Aalborg mere attraktiv. - Bæredygtighed spiller i stigende grad en stor rolle, når nationale og internationale turister udvælger rejsedestinationer. Det gælder for den almindelige ferieturist, men det gælder i særdeleshed også for de mere organiserede former for turisme som events, konferencer og møder, siger konstitueret direktør i VisitAalborg, Anja Mathiasen. VisitAalborg er blevet vurderet ud fra op mod 140 forskellige kriterier såsom ledelsesmæssig prioritering af miljøhensyn, miljørigtige indkøb og krav i forhold til organisationens eget forbrug. - Green Tourism-Organization-certificeringen gør det endnu nemmere for turister og virksomheder at finde vej til verdens grønne destinationer, siger Anja Mathiasen. - Helt i tråd med Aalborgs DNA Green Tourism Organization-certificeringen uddeles i 65 lande, og udover VisitAalborg kan Wonderful Copenhagen, VisitAarhus og Inspiring Denmark også prale af at have fået certificeringen. Borgmesteren i Aalborg Kommune, Thomas Kastrup-Larsen, jubler over anerkendelsen. - Jeg er utrolig glad for at være borgmester i en kommune, hvor vi har en turistorganisation, det tager et socialt ansvar og medvirker til at accelerere den grønne omstilling. Det er helt i tråd med Aalborgs dna, hvor hensyn til miljø og klima længe har været øverst på dagsordenen, siger Thomas Kastrup-Larsen. I 2019 kom Aalborg på femtepladsen på det internationale Global Destination Sustainability Index.

Opsummering:
Turismeorganisationen VisitAalborg har fået den prestigefyldte Green Tourism Organization-certificering for deres indsats for bæredygtig turisme.